Predkladacia správa

	Vláda Slovenskej republiky v programovom vyhlásení sa zaviazala  vytvoriť podmienky na oživenie bytovej výstavby a dokončiť v rokoch 1999 až 2002 spolu 56 tisíc bytov.
	Nadväzne na prijatú stratégiu na realizáciu programového vyhlásenia v oblasti bytovej výstavby boli zo strany štátu prijaté a legislatívne upravené ekonomické nástroje na podporu rozvoja bývania. Ide najmä o systém hypotekárneho úverovania, stavebného sporenia a systém štátnej podpory podľa zákona o Štátnom fonde rozvoja bývania. Okrem účasti na týchto systémoch financovania štát od roku 1996 podporuje rozvoj bývania aj systémom dotácií.
	Uznesením vlády č. 665/2000 boli v rámci Programu rozvoja bývania schválené podprogramy poskytovania dotácií na	
•	podporu výstavby nájomných bytov, určených na bývanie sociálne slabých skupín obyvateľstva,
•	podporu výstavby technickej vybavenosti súvisiacej s výstavbou a užívaním bytov a
•	podporu odstraňovania systémových porúch bytových domov, postavených panelovou technológiou.
Ministerstvo výstavby a regionálneho rozvoja SR aktualizovalo podprogramy podľa skúseností z ich realizácie a ako reakciu na nové legislatívne predpisy. Aktualizovaný podprogram poskytovania podpory na odstraňovanie systémových porúch bytových domov bol už prerokovaný vo vláde SR ako samostatný materiál a schválený uznesením č. 240 z 13.3.2002. 
Pri aktualizácii podprogramov na podporu výstavby nájomných bytov a technickej vybavenosti sa 
•	rozširuje kategória žiadateľa o neziskovú organizáciu zriadenú podľa zákona č. 213/1997 Z. z. v znení jeho novely,
•	umožňuje predkladanie žiadostí o poskytnutie dotácie priebežne,
•	 zvyšuje zodpovednosť miestnej štátnej správy pri kontrole a výbere žiadostí na poskytnutie dotácií,
•	rozširuje poskytovanie dotácií aj na prípravu územia pre sústredenú výstavbu bytových domov.
Aktualizovaný podprogram podpory výstavby nájomných bytov popri vyššie uvedených spoločných zmenách umožňuje aj obstaranie bytov formou kúpy dokončeného bytu, čím sa zvýrazňuje, že výstavbu bytov majú zabezpečovať predovšetkým špecializované organizácie, ktoré na to majú kvalifikovaný ľudský potenciál a nie obce a mestá. Aktualizovaný podprogram výstavby technickej vybavenosti popri spoločných zmenách vytvára aj predpoklady pre možnosť  poskytnutia dotácie aj na prípravu územia pri miestne a časovo sústredenej výstavbe  bytových domov za predpokladu, že   sa získajú stavebné pozemky v prijateľných cenových reláciách, čím sa cena bytu pozitívne ovplyvní. 
Napriek rozšíreniu kategórie žiadateľov o neziskové organizácie sa celková potreba výšky finančných prostriedkov nebude zvyšovať. Na poskytnutie podpory nemá žiadateľ právny nárok, preto dotácie sa budú poskytovať iba do výšky prostriedkov,  schválených na príslušný rozpočtový rok. Navrhované aktualizované podprogramy sú finančne zabezpečené zo štátneho rozpočtu na rok 2002,  v ktorom je na podporu obstarávania nájomných bytov   vyčlenených 1 150 mil. Sk a na podporu technickej vybavenosti 582 mil. Sk. 
 Vzhľadom k tomu, že na rok 2002 sú pre financovanie programu vyčlenené finančné prostriedky v rovnakej výške ako v predchádzajúcich rokoch, nebude mať navrhovaná zmena žiadne ekonomické ani finančné dopady ani vplyv na zamestnanosť. 
Rozšírením programu o prípravu územia pre  bytovú výstavbu  sa zlepší  situácia v oblasti životného prostredia a na úseku zamestnanosti a to nie len v stavebníctve, ale aj v ostatných oblastiach hospodárskej činnosti. Toto rozšírenie bude financované z finančných prostriedkov, vyčlenených na Program rozvoja bývania pre rok 2003.
Poskytovanie dotácií podľa uvedených podprogramov je v súlade so zákonom Národnej rady SR č. 231/1999 Z. z. o štátnej pomoci, nakoľko sa  budú  poskytovať  dotácie  len obciam a neziskovým organizáciám, ktoré nie sú v § 1 tohto zákona definované ako prijímatelia štátnej pomoci. 
Aktualizované podprogramy vyžadujú aktualizáciu smerníc Ministerstva výstavby a regionálneho rozvoja SR č. 8/1999, ktorou sa určujú pravidlá pre poskytovanie dotácií na výstavbu nájomných bytov a č. 2/2000, ktorou sa určujú pravidlá pre poskytovanie dotácií na výstavbu technickej vybavenosti. Nové znenia smerníc sú priložené k materiálu.
Materiál bol predložený na pripomienkovanie ústredným orgánom štátnej správy. Pripomienky a spôsob ich zohľadnenia je zahrnutý vo vyhodnotení pripomienkového konania. Ministerstvo financií vznieslo okrem zásadných akceptovateľných aj dve neakceptovateľné pripomienky. V rámci rokovania bol rozpor odstránený, po objasnení širších súvislostí MF SR od nich odstúpilo. Materiál sa predkladá bez rozporu.